**Budapest Főváros VII. kerület Erzsébetváros Önkormányzata Képviselő-testületének**

**…/2025. (….) önkormányzati rendelete**

**az erzsébetvárosi állami ösztöndíjas PhD-hallgatók támogatásáról**

[1] Budapest Főváros VII. kerület Erzsébetváros Önkormányzatának Képviselő-testülete a rendelet megalkotásával a VII. kerületben bejelentett lakóhellyel rendelkező és életvitelszerűen a VII. kerületben élő, állami ösztöndíjas PhD-hallgatói jogviszonnyal rendelkező hallgatók támogatását tűzte ki célul annak érdekében, hogy a tudományos munkára való koncentrációt elősegítse, a jövő generáció fejlődését előmozdítsa.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva a következőket rendeli el.

**1. §**

Budapest Főváros VII. kerület Erzsébetváros Önkormányzatának Képviselő-testülete a Budapest VII. kerületében legalább 1 éve bejelentett lakóhellyel rendelkező, életvitelszerűen a VII. kerületben élő állami PhD-ösztöndíjban részesülő hallgatók részére támogatást nyújt. A támogatás igénylése iránt kérelmet kell benyújtani Budapest Főváros VII. kerületi Erzsébetvárosi Polgármesteri Hivatalhoz (a továbbiakban: Polgármesteri Hivatal).

**2. §**

A kérelem benyújtására jogosult az a hallgató, aki együttesen megfelel az alábbi feltételeknek:

1. Budapest VII. kerületében legalább 1 éve bejelentett lakóhellyel rendelkezik és életvitelszerűen a VII. kerületben él,
2. Magyarországon akkreditált doktori iskola állami ösztöndíjas PhD-hallgatója; vagy az állami ösztöndíj lejártát követő egy éven belül van és a disszertáció nyilvános vitája még nem történt meg.

**3. §**

(1) A támogatás iránti kérelem benyújtására az Önkormányzat minden évben február 15. napjáig és szeptember 15. napjáig felhívást tesz közzé az önkormányzat honlapján és a Polgármesteri Hivatal hirdetőtábláján. A kérelem benyújtására március 1. napjáig és szeptember 30. napjáig van lehetőség.

(2) A kérelmet Erzsébetváros e-Pályázatkezelő felületén kell benyújtani. A kérelem mellé csatolni kell a doktori iskola által kiadott 30 napnál nem régebbi jogviszony-igazolást, a támogatás lejártát követő időszakban a disszertáció befogadását igazoló hivatalos dokumentumot.

(3) Kizárólag a benyújtási határidőn belül beadott kérelmek bírálhatóak el, hiánypótlásra egy alkalommal van lehetőség. A hiánypótlásra való felhívás elektronikus úton történik, melynek benyújtására az elektronikus közléstől számított 5 napon belül van lehetőség.

(4) Minden félévben legfeljebb 10 hallgató pályázata kerülhet pozitív elbírálás alá, tíznél több jelentkező esetén a támogatás odaítélése a hiánytalan kérelmek beérkezési sorrendjében történik.

**4. §**

(1) A pénzbeli támogatás a (2) bekezdésben foglalt kivétellel 5 hónapra kerül megállapításra, a tavaszi félévre március-július hónapokra, az őszi félévére október-február hónapokra. A támogatás mértéke havonta 100.000 Ft

(2) Amennyiben a támogatás folyósításának időszaka alatt sor kerül a disszertáció nyilvános vitájára, a hallgató csak a nyilvános vita hónapjáig jogosult a támogatásra.

**5. §**

A pénzbeli támogatás folyósítása annak megállapítását követően havonta a tárgyhó 15. napjáig, a hallgató részére történik, amelyre a tavaszi félévben első alkalommal március 30. napjáig, az őszi félévben első alkalommal október 30. napjáig kerül sor.

**6. §**

A támogatásra való jogosultság megállapítására és a folyósítás elrendelésére a Polgármester jogosult. A Polgármester döntése ellen jogorvoslatnak nincs helye.

**7. §**

(1) A támogatás folyósításának időtartama alatt a hallgató írásbeli bejelentési kötelezettséggel tartozik a Polgármesteri Hivatal felé, amennyiben a lakcíme vagy a PhD-hallgatói jogviszonya megváltozik, továbbá arról, ha a disszertáció nyilvános vitájának időpontja kitűzésre kerül.

(2) A támogatásra való jogosultság automatikusan megszűnik, ha a 2. § a)-b) pontjában foglalt feltételek megszűnnek, továbbá a 4. § (2) bekezdésében foglalt esetben.

(3) Amennyiben az támogatásról való döntést követően megállapítást nyer, hogy a kérelemben nem a valóságnak megfelelő adatok szerepelnek, a hallgató nem részesülhet támogatásban és az addig a részére folyósított támogatás visszafizetésére köteles.

(4) A jogosulatlanul felvett támogatást a támogatásra való jogosultság megszűnését követő 15 napon belül a hallgató köteles az Önkormányzat részére visszafizetni.

**8. §**

Budapest Főváros VII. kerület Erzsébetváros Önkormányzatának Képviselő-testülete a támogatás anyagi fedezetét a mindenkori tárgyévi költségvetésében biztosítja.

**9. §**

Ez a rendelet a kihirdetését követő napon lép hatályba.

|  |  |
| --- | --- |
| **Tóth János** | **Niedermüller Péter** |
| jegyző | polgármester |

**Záradék**

A rendelet kihirdetése 2025 …..-án a Szervezeti és Működési Szabályzat szerint a Polgármesteri Hivatal hirdetőtábláján megtörtént.

**Tóth János**   
jegyző

**ÁLTALÁNOS INDOKOLÁS**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva alkotta meg rendeletét annak érdekében, hogy a VII. kerületben bejelentett lakóhellyel rendelkező és életvitelszerűen a VII. kerületben élő, állami ösztöndíjas PhD-hallgatói jogviszonnyal rendelkező hallgatókat támogassa.

**RÉSZLETES INDOKOLÁS**

**1. §**

Megállapítja az állami ösztöndíjas PhD-hallgatók támogatásának fogalmát, a jogosultak körét, igénylésének módját.

**2. §**

Megállapítja a rendelet személyi hatályát.

**3. §**

Meghatározza a támogatás iránti kérelem benyújtásának módját, a felhívás közzétételének és a kérelem benyújtásának határidejét, a hiánypótlás lehetőségét.

**4. §**

Meghatározza a pénzbeli támogatás időtartamát és mértékét.

**5. §**

Meghatározza a pénzbeli támogatás folyósításának módját.

**6. §**

Megállapítja az eljárás döntéshozatalra jogosultak körét, a jogorvoslati lehetőség kizárását.

**7. §**

Meghatározza, hogy a támogatásban részesülő személy mely esetekben tartozik bejelentési kötelezettséggel, illetve meghatározza a támogatásra való jogosultság megszűnésének eseteit, rendelkezik a jogosulatlanul felvett támogatás visszafizetésének módjáról.

**8. §**

Rendelkezik a pénzügyi támogatás tárgyévi költségvetésben való biztosításáról

**9. §**

Hatályba léptető rendelkezés.